అనిశెట్టి బుల్లబ్బాయి రెడ్డి

అనిశెట్టి బుల్లబ్బాయిరెడ్డి ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన రెండు సార్లు సంపర శాసనసభ నియోజకవర్గం నుండి ఎమ్మెల్యేగా గెలిచాడు.
రాజకీయ జీవితం
అనిశెట్టి బుల్లబ్బాయి రెడ్డి కాంగ్రెస్ పార్టీ ద్వారా రాజకీయాల్లోకి వచ్చి పార్టీలో వివిధ హోదాల్లో పని చేసి 1987లో కొత్తపల్లి ఎంపీపీగా కాంగ్రెస్‌ నుంచి పోటీ చేసి ఓడిపోయాడు. ఆయన 1989 జరిగిన శాసనసభ ఎన్నికల్లో సంపర నియోజకవర్గం నుండి కాంగ్రెస్‌ అభ్యర్థిగా పోటీ చేసి తన సమీప టీడీపీ అభ్యర్థి తిరుమాని సత్యలింగ నాయకర్ పై 4967 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు. ఆయన ఆ తరువాత జరిగిన ఎన్నికలలో పోటీ చేయకుండా తిరిగి 2004లో జరిగిన ఎన్నికలలో పోటీ చేసి రెండోసారి ఎమ్మెల్యేగా అసెంబ్లీకి ఎన్నికై ఆ తరువాత రాజమండ్రి ఆర్టీసీ రీజినల్‌ చైర్మన్‌గానూ పని చేశాడు.

బుల్లిఅబ్బాయిరెడ్డి విద్యాభివృద్ధి కోసం మృతిచెందిన తన కుమారుని పేరుతో కొత్తపల్లిలో వీవీఎస్‌ విద్యా సంస్థలను ప్రారంభించి అనేక మంది పేద విద్యార్థుల విద్యాభివృద్ధికి సహకరించాడు. ఆయన 2009లో రాజకీయాలకు దూరంగా ఉండి 2018లో జనసేన పార్టీలో చేరాడు. 
మరణం
అనిశెట్టి బుల్లబ్బాయి రెడ్డి ఆరోగ్యం క్షీణించడంతో 2024 మే 28న  నాగులపల్లిలోని ఆయన స్వగృహంలో మరణించాడు. ఆయన భార్య రత్నం, ఒక కుమారుడు ఉన్నారు.
మూలాలు

వర్గం:తూర్పు గోదావరి జిల్లా రాజకీయ నాయకులు
వర్గం:2024 మరణాలు